SKRIFTLIG FORESPØRGSEL E-1371/02

af Sergio Berlato (UEN), Cristiana Muscardini (UEN),Roberta Angelilli (UEN), Roberto Bigliardo (UEN), Sebastiano Musumeci (UEN),Antonio Mussa (UEN), Mauro Nobilia (UEN), Adriana Poli Bortone (UEN)og Franz Turchi (UEN) til Kommissionen

(14. maj 2002)

Om: Krise i den europæiske akvakultursektor

Det græske produktionssystem for bars og guldbrasen er til stadighed til alvorlig skade for hele den europæiske sektor, dels på grund af den græske industri selv og dels på grund af den utilstrækkelige kontrol fra Kommissionens og den græske regerings side.

De fire største producentlande (Frankrig, Italien, Portugal og Spanien) har anmodet Europa-Kommissionen om at behandle spørgsmålet mere tilbundsgående for at sikre en korrekt og redelig konkurrence mellem alle medlemsstaterne, da de græske producenter tilsyneladende gennem længere tid har solgt deres produkt langt under kostprisen.

Kan Kommissionen hurtigst muligt intervenere over for den græske regering, således at den overholder de gældende bestemmelser og sørger for, at de bliver respekteret?

Kan den iværksætte et strengt kontrolsystem for at sikre, at den offentlige støtte i Grækenland udelukkende anvendes til det oprindelige formål?

Agter Kommissionen at udarbejde et nyt grønt kort for at fastlægge en mere realistisk holdning til udviklingen af akvakultursektoren i Europa i de kommende 10 år og fastsætte parametre, der tilskynder til en progressiv, men sund udvikling?

Hvad agter den at gøre for at afhjælpe en situation, der hver dag bliver mere alvorlig og foruroligende for hele den europæiske akvakultursektor?

Svar afgivet på Kommissionens vegne af Franz Fischler

(20. juni 2002)

Kommissionen har på nært hold fulgt problemet vedrørende markedspriserne på opdrættet havaborre og guldbrasen i EU. Der har ikke været antydninger af overtrædelse af de gældende EF-forordninger. Kommissionen har regelmæssig kontakt med både de nationale myndigheder i medlemsstaterne såvel som producenterne for at have et klart billede af situationen.

Støtten til akvakultur i Grækenland fra det finansielle instrument til udvikling af fiskeriet (FIUF) ydes i forbindelse med den bestående forordning af de nationale myndigheder, der er ansvarlige for gennemførelsen og overvågningen af de flerårige planer for fiskeriet. Kommissionen har allerede foreslået de græske myndigheder at indføre et edb-system for at overvåge parametrene for havbrug, der producerer havaborre og guldbrasen. Brugen af dette system, der for tiden er under udvikling, kan føre til pålidelige prognoser for fremtidig produktion og således forhindre overproduktion.

Kommissionen har allerede understreget i Grønbogen(1), at den mener, at markedet skal være den drivende kraft for udvikling af akvakultur, og at det er tvivlsomt, om Fællesskabet fortsat skal støtte private selskabers investeringer i produktionskapacitet for arter, hvor markedet er nær mætningsgraden. Fremtidige EU-initiativer til udvikling af akvakultur vil blive taget efter disse linjer.

Situationen på markedet for opdrættet havaborre og guldbrasen blev drøftet på mødet i Forvaltningskomiteen for Fiskerivarer den 9. april 2002 og på et særligt møde mellem Kommissionen og de berørte medlemsstater den 16. maj 2002. Ingen af disse møder har givet et klarere billede af, om der foreligger en strukturkrise, eller om de nuværende problemer er sæsonbetonet. I så henseende forpligtede de berørte medlemsstater sig til at indsamle yderligere oplysninger med henblik på en grundigere analyse af markedssituationen for disse arter.

(1) KOM(2001) 135 endelig.